William D. Leahy itu apa sih? Jelaskan dalam bahasa melayu ya

Laksamana Armada William Daniel Leahy (6 Mei 1875-20 Julai 1959) adalah seorang pegawai tentera laut Amerika yang berkhidmat sebagai pegawai tentera Amerika Syarikat yang paling kanan dan bertugas aktif dalam Perang Dunia II. Beliau memegang pelbagai jawatan dan berada di tengah-tengah pembuat keputusan utama tentera Amerika Syarikat dalam Perang Dunia II.

Selaku Ketua Operasi Tentera Laut dari tahun 1937 hingga 1939, beliau merupakan pegawai kanan dalam Tentera Laut, menyelia persiapan untuk berperang. Selepas bersara dari Tentera Laut, beliau dilantik pada tahun 1939 oleh rakan karibnya iaitu Presiden Franklin D. Roosevelt sebagai Gabenor Puerto Rico. Dalam peranan yang paling kontroversi, beliau berkhidmat sebagai Duta Amerika Syarikat ke Perancis 1940-42, tetapi mempunyai kejayaan yang sedikit dalam mengekalkan kerajaan Vichy bebas dari kawalan Jerman.

Leahy dipanggil semula untuk bertugas secara aktif sebagai Ketua Turus peribadi kepada Presiden Franklin D. Roosevelt pada tahun 1942 dan telah berkhidmat dalam jawatan itu di sepanjang Perang Dunia II. Beliau mempengerusikan Ketua-Ketua Turus dan merupakan pembuat keputusan utama semasa perang. Beliau meneruskan perkhidmatannya di bawah Presiden Harry S. Truman sehingga bersara pada tahun 1949. Dari tahun 1942 hingga persaraannya pada tahun 1949, beliau merupakan anggota berpangkat tertinggi dalam tentera AS, melapor hanya kepada Presiden. Beliau merupakan de facto Pengerusi Ketua-Ketua Turus Bersama pertama Amerika Syarikat (bukan gelaran rasmi beliau) dan beliau juga mempengerusikan delegasi Amerika ke Gabungan Ketua Turus, apabila staf Amerika dan British bekerjasama.

Sebagai Laksamana Armada, Leahy adalah pegawai tentera laut Amerika Syarikat yang pertama memegang pangkat lima bintang dalam Angkatan Tentera Amerika Syarikat. Kapal kruiser  telah diberi penghormatan sempena namanya.

Ketua Turus kepada Panglima Tertinggi

Selepas Amerika Syarikat memasuki Perang Dunia II, Presiden Roosevelt memutuskan yang beliau memerlukan seorang pegawai kanan tentera sebagai penasihat peribadi dan penghubung antara ketiga-tiga ketua cabang perkhidmatannya, Laksamana Ernest King daripada Tentera Laut, Jeneral George Marshall daripada Tentera Darat dan Jeneral Henry H. Arnold daripada Angkatan Udara Tentera Darat. Ketua-ketua cabang perkhidmatan menentang langkah ini sehinggalah Marshall mencadangkan bahawa hanya Leahy akan diterima bagi jawatan ini. Pada 6 Julai 1942, Leahy telah dilantik sebagai Ketua Turus kepada Panglima Tertinggi Tentera Darat dan Tentera Laut AS, iaitu Presiden Amerika Syarikat.

Leahy menghabiskan masa D-Day, 6 Jun 1944, di kampung halamannya di Hampton, Iowa. Publisiti baik "perjalanan sentimental" ini merupakan sebahagian daripada usaha-usaha tipu daya di sekitar pencerobohan Bersekutu di Eropah. Idea ini adalah untuk melalaikan sebarang ejen Jerman di Washington, DC, atau di tempat lain di Amerika Syarikat agar mempercayai bahawa operasi ini tidak akan berlaku kerana seorang pegawai yang penting berada diluar ibukota.

Leahy telah dilantik sebagai Laksamana Armada Tentera Laut A.S. yang pertama pada 15 Disember, 1944 dan sekaligus menjadi pegawai lima bintang pertama dalam Angkatan Tentera Amerika Syarikat semasa Perang Dunia Kedua.